ai4bharat/Pralekha huggingface dataset:
தொழிலாளர் மற்றும் வேலைவாய்ப்பு அமைச்சகம்
இ-ஷிரமில் பதிவு செய்து கொண்டுள்ள அமைப்புசாரா தொழிலாளர்கள் என் சி எஸ் மூலம் கௌரவமான வேலை வாய்ப்புகளை பெறுகிறார்கள்
2022-23 பட்ஜெட் உரையின் போது, கடன் வசதி, திறன் மற்றும் ஆட்சேர்ப்பு தொடர்பான சேவைகளை செயல்படுத்த, தேசிய தொழில் சேவை , இ-ஷிரம், உத்யம் மற்றும் அசீம் ஆகிய நான்கு இணையதளங்களை இணைக்கும் அறிவிப்பை நிதியமைச்சர் செய்தார்.
பட்ஜெட் உரைக்கு ஏற்ப, என்சிஎஸ் மற்றும் இ-ஷிராம் இடையேயான இணைப்பு சமீபத்தில் நிறைவடைந்தது. இதன் மூலம் இ-ஷிரமில் பதிவுசெய்யப்பட்ட அமைப்புசாரா தொழிலாளர்கள் என் சி எஸ்ஸில் தடையின்றி பதிவுசெய்து, சிறந்த வேலை வாய்ப்புகளைத் தேட முடிகிறது.
இதுவரை, 26,000-க்கும் மேற்பட்ட இ-ஷிரம் பயனாளிகள் என் சி எஸ்ஸில் பதிவு செய்து, இந்த இணைப்பின் மூலம் பயனடையத் தொடங்கியுள்ளனர். வேலை தேடுபவர்களின் திறன் மற்றும் தேவைக்கேற்ப மேசை மற்றும் களப்பணிகள் ஆகிய இரண்டையும் உள்ளடக்கிய கவர்ச்சிகரமான வேலை வாய்ப்புகள் கடந்த சில நாட்களில் வழங்கப்பட்டுள்ளன.
பயனாளிகள் சிலர் கூறியது போல், ஆந்திரப் பிரதேச மாநிலம் விஜயநகரத்தைச் சேர்ந்த ஒரு பெண் அமைப்புசாரா தொழிலாளிக்கு மாவட்ட மேலாளராகப் புகழ்பெற்ற ஒரு ரசாயன நிறுவனத்தில் வேலை கிடைத்தது. கேரளாவின் பாலக்காட்டைச் சேர்ந்த மற்றொரு பெண் பயனாளிக்கு எர்ணாகுளத்தில் உள்ள ஒரு புகழ்பெற்ற மென்பொருள் நிறுவனத்தில் செயல்முறை நிர்வாகியாக வேலை வாய்ப்பு கிடைத்தது.
தளத்தில் பதிவு செய்பவர்கள் தரக் கட்டுப்பாடு அலுவலர், கணக்காளர், வேளாண் அதிகாரி போன்ற பல்வேறு வேலைவாய்ப்புகளைப் பெறுகின்றனர். அதுவும், தங்கள் பகுதிக்கு அருகில் கவுரவமான தொழில் வாய்ப்புகளை பயனாளிகள் பெற்றுள்ளனர்.
தொழிலாளர் மற்றும் வேலைவாய்ப்பு அமைச்சகத்தின் என் சி எஸ் தளம், தகவல் தொழில்நுட்பம், தொலைத்தொடர்பு, மொத்த விற்பனை, சில்லறை வணிகம், சிவில் மற்றும் கட்டுமானப் பணிகள், அரசு வேலைகள் போன்ற பல்வேறு துறைகளில் பரவி, நாட்டின் அனைத்துப் பகுதிகளிலும் 1.5 லட்சத்திற்கும் அதிகமான காலியிடங்களைக் கொண்டுள்ளது.
மாற்றுத்திறனாளிகள், பெண்கள், வீட்டிலிருந்து வேலை, அரசு வேலைகள் போன்றவற்றுக்கான சிறப்பு சாளரம் உள்ளது. தளத்தில் பதிவு செய்யப்பட்ட வேலை தேடுபவர்களுக்கு மென் திறன்கள் மற்றும் டிஜிட்டல் திறன் பயிற்சி தொகுதிகளை என் சி எஸ் இலவசமாக வழங்குகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1818405
மத்திய அமைச்சரவை
2020-21 நிதியாண்டுக்கான உற்பத்தித்திறன் சார்ந்த போனஸை ரயில்வே ஊழியர்களுக்கு வழங்க அமைச்சரவை ஒப்புதல்
2020-21 நிதியாண்டுக்கான 78 நாட்கள் ஊதியத்திற்கு சமமான உற்பத்தித்திறன் சார்ந்த போனஸை தகுதியுடைய அனைத்து ரயில்வே ஊழியர்களுக்கும்  வழங்க பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்துள்ளது.
ரயில்வே ஊழியர்களுக்கு 78 நாட்கள் போனஸ் வழங்குவதற்கான செலவு ரூ 1984.73 கோடி என மதிப்பிடப்பட்டுள்ளது. அரசிதழில் இல்லாத தகுதியுடைய பணியாளர்களுக்கு போனஸை கணக்கிடுவதற்கான ஊதிய உச்சவரம்பு ரூ 7000 ஆகும். ஒரு ரயில்வே பணியாளருக்கு 78 நாட்களுக்கு அதிகபட்சமாக ரூ 17,951 வழங்கப்படும்.
இந்த முடிவால் சுமார் 11.56 லட்சம் ரயில்வே ஊழியர்கள் பயனடைவார்கள் என்று எதிர்பார்க்கப்படுகிறது. தகுதி வாய்ந்த ரயில்வே ஊழியர்களுக்கு ஒவ்வொரு ஆண்டும் தசரா/ பூஜை விடுமுறைக்கு முன் போனஸ் வழங்கப்படுகிறது. அமைச்சரவையின் முடிவு இந்த ஆண்டும் விடுமுறைக்கு முன்னதாக செயல்படுத்தப்படும்.
2010-11 முதல் 2019-20 வரையிலான நிதியாண்டுகளில் 78 நாட்கள் ஊதியம் போனஸாக வழங்கப்பட்டது. 2020-21-ம் ஆண்டிலும் 78 நாட்கள் ஊதியத்திற்கு சமமான உற்பத்தி சார்ந்த போனஸ் தொகை வழங்கப்படும், ரயில்வேயின் செயல்திறனை மேம்படுத்துவதற்கு பணியாளர்களை இது ஊக்குவிக்கும் என்று எதிர்பார்க்கப்படுகிறது.
ரயில்வேயின் உற்பத்தித்திறன் சார்ந்த போனஸ், நாடு முழுவதும் பரவியுள்ள அரசிதழ் சாராத அனைத்து ரயில்வே ஊழியர்களையும்  சென்றடைகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1761411
சுகாதாரம் மற்றும் குடும்ப நலத்துறை அமைச்சகம்
கோவிட்-19 அண்மைத் தகவல்
இந்தியாவில் ஒரு லட்சம் பேருக்கு 7.9 பேர் என்ற அளவிலேயே பாதிப்பு உள்ளது. உலகளவில் ஒப்பிடுகையில் இது ஒரு லட்சம் பேருக்கு 62.3 ஆக உள்ளது. குணமடைவோர் வீதம் 39.6% ஆக உள்ளது
கோவிட்-19 பரவல் வேகத்தை இந்தியாவில் குறைக்க முடிகிறது. கோவிட்-19 பாதித்தவர்களின் புள்ளி விவரங்கள் மூலம் இதை பார்க்க முடிகிறது. உலகளவில் ஒப்பிடுகையில், ஒரு லட்சம் பேருக்கு 62.3 பேர் பாதிக்கப்பட்டுள்ளனர். ஆனால் இந்தியாவில் இது ஒரு லட்சம் பேருக்கு 7.9 பேர் என்ற அளவிலேயே பாதிப்பு உள்ளது. இதேபோல், இறப்பும் உலகளவில் ஒரு லட்சம் பேருக்கு 4.2 என்ற வீதத்தில் உள்ளது. இந்தியாவில் 0.2 என்ற அளவிலேயே உள்ளது. பாதிக்கப்பட்டவர்களை சரியான நேரத்தில் அடையாளம் கண்டு சிகிச்சை அளித்ததால், இந்தியாவில் இறப்பு வீதம் குறைவாக உள்ளது.
மருத்துவமனை மேலாண்மையில் செலுத்திய கவனத்தால், குணமடைவோர் வீதம் அதிகரித்துள்ளது. தொற்று உறுதி செய்யப்பட்டவர்களில் 39.6 சதவீதத்துக்கும் அதிகமானோர், அதாவது இன்று வரை 42,298 பேர் குணமடைந்துள்ளனர். கோவிட்19 குணப்படுத்தக் கூடியது. மேலும் இந்தியாவில் பின்பற்றப்பட்ட மருத்துவமனை மேலாண்மை விதிமுறைகள் நல்ல பயன் அளித்துள்ளன. 2.9% நோயாளிகளுக்கு மட்டுமே ஆக்ஸிஜன் தேவைப்படுகிறது. 3% நோயாளிகளுக்கு மட்டுமே தீவிர சிகிச்சை வசதி தேவைப்படுகிறது. 0.45 சதவீதம் பேருக்கு மட்டுமே வென்டிலேட்டர் வசதி தேவைப்படுகிறது. கோவிட்டுக்கு சிகிச்சை அளிக்கும் சுகாதார கட்டமைப்புகளை மேம்படுத்துவதில் இந்தியா கவனம் செலுத்துகிறது.
(
சமூக நிதி மற்றும் அதிகாரமளித்தல் அமைச்சகம்
முதியோர்களுக்கான சேவைகளை அளிக்கும் சேஜ் இணையதளம்: மத்திய அமைச்சர் தொடக்கம்
முதியோர்களுக்கான சேவைகளை அளிக்கும் சேஜ் இணையதளத்தை மத்திய சமூக நீதி மற்றும் மேம்பாட்டுத்துறை அமைச்சர் திரு.தவார்சந்த் கெலாட் இன்று தொடங்கிவைத்தார். அப்போது இத்துறை இணையமைச்சர் திரு ராம்தாஸ் அத்வாலே உடனிருந்தார்.
இந்த சேஜ் இணையதளத்தில் முதியோர் பராமரிப்புக்கான அனைத்து பொருட்களையும் வாங்க முடியும், மற்றும் தொடக்க நிறுவனங்கள் அளிக்கும் நம்பகமான சேவைகளையும் பெற முடியும். இந்த சேஜ் இணையதளத்தில் நாளை முதல் விண்ணப்பிக்கலாம்.
இந்நிகழ்ச்சியில் பேசிய மத்திய அமைச்சர் திரு. தவார்சந்த் கெலாட் கூறியதாவது:
சமூகத்தில் பல தரப்பினரின் நலனுக்காக, பல திட்டங்களை பிரதமர் திரு நரேந்திர மோடி கொண்டு வந்துள்ளார். அனைவருக்குமான ஒருங்கிணைந்த வளர்ச்சியின் கீழ், அனைத்து வயது பிரிவினருக்கான செயல் திட்டங்களை மத்திய அரசு செயல்படுத்துகிறது. நாட்டில் முதியோர் எண்ணிக்கை தொடர்ந்து அதிகரிக்கிறது. இவர்கள் மகிழ்ச்சியாகவும், ஆரோக்கியமாகவும் இருக்க வேண்டும். இதற்காக மூத்த குடிமக்கள் நல நிதி, கடந்த 2016ம் ஆண்டு தொடங்கப்பட்டது.
குழு பரிந்துரை அடிப்படையில் முதியோர் பராமரிப்புக்காக தொடக்க நிறுவனங்களுக்கு ரூ.1 கோடி வழங்கப்படும். தொடக்க நிறுவனங்கள் அளிக்கும், இந்த சேவைகளை பெற மூத்த குடிமக்கள் முன்வந்து, சுறுசுறுப்பான மற்றும் கவுரவமான வாழ்க்கையை நடத்த வேண்டும்.
இவ்வாறு அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1724425
எரிசக்தி அமைச்சகம்
ஊரக மின்மயக் கழகம் மற்றும் மின்துறை நிதிக்கழகம் ஆகியவற்றின் செயல்பாடு குறித்து மின்துறை அமைச்சர் ஆய்வுக் கூட்டம் நடத்தினார்
24 மணி நேரமும் குறைந்த செலவில் அனைவருக்கும் மின்சாரம் கிடைக்கச் செய்வது அரசின் தொலைநோக்குத் திட்டம் என்று மின்துறை அமைச்சர் கூறினார்
ஊரக மின்மயக் கழகம்  மற்றும் மின்துறை நிதிக்கழகம்  ஆகியவற்றின் செயல்பாடு குறித்து மின்சாரம் மற்றும் புதிய, புதுப்பிக்கவல்ல எரிசக்தித் துறை அமைச்சர் திரு.ஆர்.கே.சிங் ஆய்வு செய்த போது 24 மணி நேரமும் குறைந்த செலவில் அனைவருக்கும் மின்சாரம் கிடைக்கச் செய்வது அரசின் தொலைநோக்குத் திட்டம் என்றார்.
இந்த நிறுவனங்களின் சந்தைப் பங்கினை அதிகரிக்க தங்களின் போட்டித் திறனை மேம்படுத்துவது அவசியம் என்று அவர் வலியுறுத்தினார். நியாயமான விலையில் நுகர்வோருக்கு மின்சாரத்தை வழங்கும் நோக்கத்துடன் இந்தத் துறையில் மாறியுள்ள வர்த்தகத் சூழலை ஏற்கும் விதமாக உத்திகளை வகுக்க வேண்டுமென்று ஊரக மின்மயக் கழகம் மற்றும் மின்துறை நிதிக்கழகம் ஆகியவற்றுக்கு அவர் உத்தரவிட்டார்.
நாடு முழுவதும் இந்த நிறுவனங்களை அமைத்து மக்களை சென்றடைவதை அதிகரிக்க வேண்டுமென்றும் அவர் வலியுறுத்தினார். இது தவிர இந்த நிறுவனங்களால் நிதியுதவி செய்யப்பட்ட திட்டங்களை பார்வையிடுவதை இறுக்கமாக்க வேண்டும் என்று பணித்த மாண்புமிகு அமைச்சர் இதற்கு நிறுவன அதிகாரிகள் அல்லது வெளியிடத்திலிருந்து நிபுணர்களை பணியமர்த்தி அவ்வப்போது மேற்கொள்ளும் ஆய்வுகளை அதிகரிக்க வேண்டும் என்றார்.
மேலும் சில விநியோக நிறுவனங்களின் நிதிநிலை குறித்து கவலைத் தெரிவித்த திரு.சிங், சம்பந்தப்பட்ட மின்சார விநியோக நிறுவனங்களின் இயக்குனர்கள் குழுவில் தங்களிடம் கடன் பெற்றவர்கள் பங்கேற்பதை உறுதி செய்வது உள்ளிட்ட நடவடிக்கைகளை மேற்கொள்ள வேண்டுமென்று யோசனை தெரிவித்தார்.
தகவல் மற்றும் ஒலிபரப்பு அமைச்சகம்
பத்திரிகை தகவல் அலுவலகத்தின் முதன்மை தலைமை இயக்குநராக திரு ஜெய்தீப் பட்நகர் பொறுப்பேற்பு
பத்திரிகை தகவல் அலுவலகத்தின் முதன்மை தலைமை இயக்குநராக திரு ஜெய்தீப் பட்நகர் இன்று பொறுப்பேற்றார்.
திரு ஜெய்தீப் பட்நகர் 1986ம் ஆண்டு இந்திய தகவல் பணி அதிகாரி. இவர், இதற்கு முன்பு தூர்தர்ஷன் நியூஸ் சேனலின் வர்த்தகம், விற்பனை மற்றும் சந்தைப்படுத்துதல் பிரிவின் தலைவராகப் பணியாற்றினார்.
20 நாடுகள் உள்ளடக்கிய மேற்கு ஆசியாவுக்கான பிரசார் பாரதி சிறப்பு நிருபராகவும் இவர் பணியாற்றியுள்ளார். அதன்பின் அகில இந்திய வானொலியின் செய்திப் பிரிவுகளுக்கு தலைமை ஏற்றார்.
பத்திரிகை தகவல் அலுவலகத்தின், தற்போதைய தலைமைப் பதவி ஏற்கும் முன்பு, இந்த அலுவலகத்தின் பல பொறுப்புகளில் திரு ஜெய்தீப் பட்நகர், ஆறு ஆண்டுகள் பணியாற்றினார்.
2021 பிப்ரவரி 28ம் தேதி ஓய்வு பெற்ற திரு குல்தீப் சிங் தட்வாலியாவிடமிருந்து இப்பொறுப்பை திரு ஜெய்தீப் பட்நகர் ஏற்றுக் கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1701685
ரெயில்வே அமைச்சகம்
இந்திய ரயில்வே 24/06/2020 வரை 1.91 லட்சம் தனிநபர் பாதுகாப்பு அங்கிகள், 66.4 கிலோ லிட்டர் கிருமி நாசினி மற்றும் 7.33 லட்சம் முககவசங்களை உற்பத்தி செய்தது
ரயில்வே தொழிற்கூடங்கள் சவாலை ஏற்றுக்கொண்டு தனிநபர் பாதுகாப்பு உபகரணங்கள், சானிடைசர், முகக்கவசங்கள், கட்டில்கள் ஆகியவற்றைத் தங்கள் தொழிற்கூடங்களிலேயே தயாரித்தன. இந்தப் பொருள்களை உற்பத்தி செய்வதற்கான மூலப்பொருள்களும் ரயில்வே கிளைகளிலேயே வாங்கப்பட்டன. 24.06.2020 வரை 1.91 லட்சம் தனிநபர் பாதுகாப்பு அங்கிகள் 66.4 கிலோ லிட்டர் கிருமிநாசினி, 7.33 லட்சம் முகக்கவசம் போன்றவை இந்திய ரயில்வேயால் தயாரிக்கப்பட்டுள்ளன. ஜூன் மற்றும் ஜூலை மாதங்களுக்கான தனி நபர் பாதுகாப்பு உபகரணங்கள் ஒவ்வொன்றும் தயாரிக்கும் இலக்கு 1.5 லட்சமாக நிர்ணயிக்கப்பட்டுள்ளது, இந்த இலக்கு அதிகரிக்கவும் வாய்ப்புள்ளது. ஊரடங்கு காலத்தில், மூலப்பொருள் கொள்முதல் மற்றும் உற்பத்தி செய்யப்பட்ட பொருள்களை ரயில்வே கட்டமைப்பின் மூலம் நாடு முழுவதும் விநியோகம் செய்ய மேற்கொண்ட முயற்சிகள் ஆகியவை நெருக்கடி காலங்களில் நிறைவேற்றப்பட்ட ஒரு கடினமான பணியாகும். தனிநபர் பாதுகாப்பு அங்கியைத் தயாரிப்பதற்குத் தேவையான மூலப்பொருள்களை கொள்முதல் செய்வதற்காக வடக்கு ரயில்வே பரிந்துரைக்கப்பட்டது, இது தரத்தைப் பொறுத்தவரை ஒரு முக்கியமான அம்சமாக இருந்தது. உள்ளூரிலேயே தயாரிக்கப்பட்ட இந்தத் தயாரிப்புகள் அனைத்து தர நிலைகளையும் பூர்த்தி செய்கின்றன.
அனைத்து ரயில்வே பிரிவுகளின் தேவைகளுக்காகவும், ரயில்வேயின் தயார்நிலையை மேலும் வலுப்படுத்தவும், தனிநபர் பாதுகாப்பு உபகரணங்கள் , N 95 மாஸ்க் , கிருமிநாசினி 500 மில்லி  மற்றும் பிற பொருள்களுக்கான கொள்முதல் வடக்கு ரயில்வேயால், Ms/ HLL லைஃப் கேர் நிறுவனத்திற்கு  வழங்கப்பட்டது.
ரயில்வே அமைச்சகம் 50 ரயில் மருத்துவமனைகளை கோவிட் மருத்துவமனைகளாகவும் கோவிட் சுகாதார மையங்களாகவும் நாட்டுக்கு அர்பணித்துள்ளது குறிப்பிடத்தக்கது. கோவிட் தொற்றுநோயின் சவாலை எதிர்கொள்ள மருத்துவ உபகரணங்கள் மற்றும் பிற பொருள்களை வாங்குவதன் மூலம் இந்த மருத்துவமனைகளில் வசதிகள் மேம்படுத்தப்பட்டன.
5231 ரயில் பெட்டிகள் ஏற்கனவே தனிமைப்படுத்தப்பட்ட வார்டுகளாக மாற்றப்பட்டுள்ளன, இவை நாட்டின் சுகாதார உள்கட்டமைப்பின் திறனை அதிகரிக்க கோவிட் பராமரிப்பு மையங்களாகச் செயல்படுகிறது. மாநிலங்களில் இருந்து பெறப்பட்ட கோரிக்கைகளின் அடிப்படையில் 960 ரயில் பெட்டிகள் இதுவரை பல்வேறு இடங்களில் சேவையில் உள்ளன
பாதுகாப்பு அமைச்சகம்
மாண்புமிகு குடியரசுத்தலைவருக்கு தேசிய குழுவின் அனைத்துத் தலைவர்களின் பிரியாவிடை விருந்து
குடியரசுத்தலைவர் மற்றும் இராணுவப்படையின் முதன்மைத் தலைவரை கவுரவிக்கும் வகையில் தேசிய குழுவின் அனைத்துத் தலைவர்களால் பிரியாவிடை விருந்து ஜூலை 17, 2017 அன்று அளிக்கப்பட்டது.
குடியரசுத் துணைத்தலைவர், பிரதமர், பாதுகாப்பு அமைச்சர், மாண்புமிகு பாதுகாப்பு இணை அமைச்சர், சேவை முதன்மையாளர்கள் மற்றும் சேவைகளுக்கான மூத்த இராணுவம் மற்றும் பொதுவினர்சார் அலுவலர்கள் மற்றும் பாதுகாப்பு அமைச்சகத்தினர் பங்கேற்றனர்.
மானெக்ஷா மையத்தில் நடத்தப்பட்ட எளிமையான, நேர்த்தியான விழாவில் இராணுவப்படைகளின் முதன்மைத் தலைவருமான குடியரசுத்தலைவர் அனைத்து மூத்த இராணுவ அதிகாரிகளுடன் கலந்துரையாடினார்.
தேசிய குழு முதன்மையாளர்களின் தலைவர் மற்றும் கடற்படை அலுவலர்களின் தலைவர் குடியரசுத்தலைவரின் மதிநுட்பத்துக்கு நன்றி தெரிவித்து அனைத்து இராணுவப் படைகளின் அலுவலர்களுக்கும் பெரும் ஊக்க சக்தியாக விளங்கியதாகவும் கூறினார். குடியரசுத்தலைவர் தனது பிரியாவிடை உரையில் இராணுவப்படையின் உறுப்பினர்கள் மற்றும் அவர்களின் குடும்பத்தினருக்கு வாழ்த்துக்களைக் கூறினார். தேசத்துக்குத் தியாகம் புரிந்து மறைந்த தியாகிகள் மற்றும் அவர்கள் குடும்பத்தினருக்கு மிகுந்த பாராட்டுரைகளை வழங்கினார்.
பிரதமர் அலுவலகம்
பண்டிட் தீனதயாள் உபாத்யாயாவின் பிறந்தநாளை முன்னிட்டு அவருக்கு பிரதமர் மரியாதை
பண்டிட் தீனதயாள் உபாத்யாயாவின் பிறந்தநாளை முன்னிட்டு பிரதமர் திரு. நரேந்திர மோடி அவருக்கு மரியாதை செலுத்தினார்.
பாரத அன்னையின் சேவைக்காக தனது வாழ்நாள் முழுவதையும் அர்ப்பணித்த அந்தியோதயாவின் நிறுவனர் பண்டிட் தீனதயாள் உபாத்யாயாவின் ஆளுமையும், பணியும் நாட்டு மக்களுக்கு எப்போதும் உத்வேகமாக இருக்கும் என்று திரு. மோடி கூறினார்.
பண்டிட் தீனதயாள் உபாத்யாயா குறித்த தமது எண்ணங்களையும் பிரதமர் பகிர்ந்து கொண்டுள்ளார்.
சமூக ஊடகமான எக்ஸ் பதிவில் பிரதமர் கூறியிருப்பதாவது;
“அந்தியோதயாவின் நிறுவனரான பண்டிட் தீனதயாள் உபாத்யாயா தமது வாழ்நாள் முழுவதையும் பாரத மாதாவின் சேவைக்காக அர்ப்பணித்தவர், அவரது ஆளுமையும், பணியும் நாட்டு மக்களுக்கு எப்போதும் உத்வேகமாக இருக்கும். அவரது பிறந்தநாளில் அவருக்கு எனது மரியாதையை செலுத்துகிறேன்”.
பிரதமர் அலுவலகம்
மாசு மற்றும் புயல் பற்றிய கூட்டத்திற்கு பிரதமர் தலைமை தாங்கினார்
வட இந்தியாவின் பல்வேறு பகுதிகளில் மாசு காரணமாக, எழுந்துள்ள நிலைமை குறித்து விவாதிக்கும் இன்றைய கூட்டத்திற்குப் பிரதமர் திரு. நரேந்திர மோடி தலைமை தாங்கினார்.
மேற்கு இந்தியாவின் சில பகுதிகளில் புயல் காரணமாக எழுந்துள்ள நிலைமை குறித்தும் அவர் ஆய்வு செய்தார்.
|
|
வட இந்தியாவின் பல்வேறு பகுதிகளில் மாசு காரணமாக, எழுந்துள்ள நிலைமை குறித்து விவாதிக்கும் இன்றைய கூட்டத்திற்குப் பிரதமர் திரு. நரேந்திர மோடி தலைமை தாங்கினார். @narendramodi
|
|
மேற்கு இந்தியாவின் சில பகுதிகளில் புயல் காரணமாக எழுந்துள்ள நிலைமை குறித்தும் அவர் ஆய்வு செய்தார். November 5, 2019
பிரதமர் அலுவலகம்
ஆக்ராதூத் குழும செய்தித்தாள் பொன்விழாக் கொண்டாட்டங்களின் தொடக்க விழாவில் பிரதமர் ஆற்றிய உரையின் தமிழாக்கம்
அஸ்ஸாமின் துடிப்பு மிக்க முதல்வர் திரு.ஹிமந்த பிஸ்வாஸ் சர்மா அவர்களே, அமைச்சர்கள் அதுல் போரா அவர்களே, கேசப் மஹந்தா அவர்களே, பிஜுஷ் ஹசாரிகா அவர்களே, பொன்விழாக் கொண்டாட்டக் குழுவின் தலைவர் டாக்டர். தயானந்த் பதக் அவர்களே, ஆக்ராதூத் செய்தித்தாளின் தலைமை செய்தி ஆசிரியர் கனக் சென் தேகா அவர்களே, மற்ற பிரமுகர்களே, சகோதர, சகோதரிகளே..
கடந்த 50 ஆண்டுகளாக, அஸ்ஸாம் மொழியில் வடகிழக்கின் சக்தி வாய்ந்த குரலாக இருக்கும் ஆக்ராதூத்-வுடன் தொடர்புடைய செய்தியாளர்கள், பணியாளர்கள், வாசகர்கள் மற்றும் நண்பர்கள் அனைவருக்கும் எனது பாராட்டுகள்.. நல்வாழ்த்துகள்.. வரும் நாட்களில் 'ஆக்ராதூத்' புதிய உயரங்களுக்கு செல்லும் என்று நம்புகிறேன். பிரஞ்சாலுக்கும், அவரது இளைய குழுவைச் சேர்ந்தவர்களுக்கும் எனது வாழ்த்துகள்..
தேகா அவர்களின் வழிகாட்டுலின்கீழ், தைனிக் ஆக்ராதூத் தேச நலனை முதன்மையாக கொண்டுள்ளது. அவசரநிலைப் பிரகடன காலத்தில், நமது ஜனநாயகத்தின் மீது மிகப்பெரிய தாக்குதல் நடத்தப்பட்டபோதும், ஆக்ராதூத் நாளிதழும், தேகா அவர்களும், ஊடக தர்மத்தில் சமரசம் எதையும் செய்து கொள்ளவில்லை. மதிப்புமிக்க நாளிதழுக்கான புதிய தலைமுறையை அவர் உருவாக்கினார்.
சுதந்திரத்தின் 75-வது ஆண்டில், தைனிக் ஆக்ராதூத்தின் பொன்விழாக் கொண்டாட்டங்கள் நடத்தப்படுவது, ஒரு மைல்கல்லாக மட்டுமின்றி, 'சுதந்திர தின அமிர்தப் பெருவிழா" நேரத்தில், ஊடகம் மற்றும் தேசத்தின் கடமையாகவும் அமைந்துள்ளது.
நண்பர்களே,
கடந்த சில தினங்களாக அஸ்ஸாம் மாநிலம் வெள்ளத்தால் பெரும் துயரங்களையும், சவால்களையும் சந்தித்து வருகிறது. பல மாவட்டங்களிலும் இயல்பு வாழ்க்கை முற்றிலும் முடங்கியுள்ளது. முதல்வர் ஹிமந்த மற்றும் அவரது குழுவினர் இரவு, பகல் பாராமல் மீட்பு மற்றும் நிவாரணப் பணிகளில் ஈடுபட்டு வருகின்றனர். நானும் அவ்வப்போது அங்குள்ள மக்களை தொடர்பு கொண்டு இதுகுறித்து கேட்டு வருகிறேன். அஸ்ஸாம் மக்களை துயரங்களிலிருந்து மீட்க மத்திய, மாநில அரசுகள் ஒன்றிணைந்து பணியாற்றும் என்று ஆக்ராதூத் வாசகர்களுக்கும், அஸ்ஸாம் மக்களுக்கும் நான் உறுதி அளிக்கிறேன்.
நண்பர்களே,
இந்திய கலாச்சாரம், பாரம்பரியம், சுதந்திரப் போராட்டம், வளர்ச்சி ஆகியவற்றில் இந்திய மொழி நாளிதழ்கள் முக்கியமான பங்களிப்பை ஆற்றியுள்ளன. அஸ்ஸாமில், சுமார் 150 ஆண்டுகளுக்கு முன்னர் இதழியல் தொடங்கப்பட்டு, தொடர்ந்து வலிமைப் பெற்று வந்துள்ளது. வடமொழியில் இதழியலுக்கு புதிய பரிமாணங்களை அளித்துள்ள இதுபோன்ற நாளிதழ்களையும், செய்தி ஆசிரியர்களை அஸ்ஸாம் மாநிலம் நாட்டுக்கு அளித்துள்ளது. இதுபோன்ற நாளிதழ்கள், சாமானிய மக்களுடன் அரசை இணைப்பதில் இன்றளவும் சேவை புரிந்து வருகின்றன.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1839639
ஜல்சக்தி அமைச்சகம்
ராஷ்ட்ரீய ஜல்ஜீவன் கோஷ்
2024-ஆம் ஆண்டுக்குள் அனைத்து ஊரகப் பகுதி குடும்பங்களுக்கும் குழாய் மூலம் குடிநீர் வழங்கும் நோக்கத்துடன் மாநில அரசுகளுடன் இணைந்து ஜல்ஜீவன் இயக்கத்தை மத்திய அரசு செயல்படுத்தி வருகிறது. இந்த இலக்கை எட்டும் விதமாக நன்கொடை அளிக்க விரும்பும் தனிநபர்கள், நிறுவனங்கள், ஆர்வலர்களிடமிருந்து நிதி திரட்டும் நடவடிக்கையாக ராஷ்ட்ரீய ஜல்ஜீவன் கோஷ் என்னும் இயக்கம் ஆரம்பிக்கப்பட்டுள்ளது. நன்கொடையாளர்களிடமிருந்து நிதி பெறுவதற்கு வசதியாக https://jaljeevankosh.gov.in என்னும் பிரத்யேக இணையதளம் உருவாக்கப்பட்டுள்ளது.
06.12.2021 வரை ரூ.43,554 இந்த திட்டத்தின் கீழ் பெறப்பட்டுள்ளதாக ஜல்சக்தித்துறை இணை அமைச்சர் திரு பிரகலாத் சிங் படேல் மக்களவையில் எழுத்து மூலம் அளித்த பதிலில் தெரிவித்துள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1779737
----
(Visitor Counter : 93
பிரதமர் அலுவலகம்
காந்திஜெயந்தியையொட்டி மகாத்மா காந்திக்குப் பிரதமர் புகழாரம் சூட்டி மரியாதை செலுத்தியுள்ளார்
காந்திஜிக்கு அஞ்சலி செலுத்தும் வகையில் காதி மற்றும் கைவினைப் பொருட்களை வாங்குமாறும் மக்களை வலியுறுத்தியுள்ளார்
மகாத்மா காந்தியின் பிறந்தநாளில் பிரதமர் திரு நரேந்திர மோடி அவருக்குப் புகழாரம் சூட்டினார். காந்திஜிக்கு அஞ்சலி செலுத்தும் வகையில் காதி மற்றும் கைவினைப் பொருட்களை வாங்குமாறும் மக்களைத் திரு மோடி வலியுறுத்தினார். மகாத்மா காந்தி குறித்த தமது எண்ணங்களின் வீடியோவையும் அவர் பகிர்ந்துள்ளார்.
ட்விட்டர் செய்தியில் பிரதமர் கூறியிருப்பதாவது:
“#காந்திஜெயந்தியன்று மகாத்மா காந்திக்குப் புகழஞ்சலி செலுத்துகிறேன். இந்தியா, சுதந்திரத்தின் 75வது ஆண்டுப் பெருவிழாவைக் கொண்டாடுவதால் இந்த காந்திஜெயந்தி கூடுதல் சிறப்பு கொண்டது.தேசத்தந்தையின் சிந்தனைகளுடன் எப்போதும் வாழ்வோம். காந்திஜிக்கு அஞ்சலி செலுத்தும் வகையில் காதி மற்றும் கைவினைப் பொருட்களை வாங்குமாறும் மக்களை நான் வலியுறுத்துகிறேன்.”
குடியரசுத் தலைவர் செயலகம்
புத்த பவுர்ணமியை முன்னிட்டு நாட்டு மக்களுக்கு குடியரசுத் தலைவர் வாழ்த்து
புத்த பவுர்ணமியை முன்னிட்டு நாட்டு மக்களுக்கு குடியரசுத் தலைவர் அளித்துள்ள வாழ்த்து செய்தியில் கூறியிருப்பதாவது:
“புத்த பவுர்ணமி நன்னாளில் நாட்டு மக்களுக்கும், வெளிநாட்டில் வாழும் மக்களுக்கும் குறிப்பாக கடவுள் புத்தரின் சீடர்களுக்கும் எனது நல் வாழ்த்துகள். புத்த பிரானின் எண்ணங்கள் மற்றும் செயல்களில் உயர்பண்புகளை கொண்டிருக்க மனிதத்தை வழிநடத்தினார். அகிம்சை, சகோதரத்துவம், அன்பு மற்றும் இரக்கம் ஆகியவை குறித்து அவர் அளித்த போதனைகள் மக்கள் நலனுக்காக நாம் பணியாற்ற வலிமை அளிக்கிறது.
- புத்தரின் போதனைகளில் உத்வேகம் பெற்று அரசியலமைப்பு சாசனம் அனைத்து குடிமக்களுக்கும் சமத்துவம், நீதி மற்றும் சுதந்திரம் ஆகியவற்றை வலியுறுத்துகிறது.
புத்தரின் போதனைகளுடன் நமது எண்ணங்கள், வார்த்தைகள் மற்றும் செயல்களை இணைத்து சர்வதேச சகோதரத்துவத்தை நோக்கிய பாதையை நாம் பின்பற்றுவோம்”.
அறிவியல் மற்றும் தொழில்நுட்பத்துறை
பால்வெளியில் இருக்கும் அரிதான நட்சத்திரங்களை அஸ்ட்ரோசாட்டின் புறஊதா தொலைநோக்கி கண்டறிந்துள்ளது
நமது பால்வெளியில் உள்ள என்ஜிசி 2808 எனப்படும் புதிரான, உருண்டையான, குறைந்தது ஐந்து தலைமுறைகள் நட்சத்திரங்களை கொண்ட மிகப்பெரிய விண்மீன் தொகுப்பை ஆராய்ந்து வரும் வானியலாளர்கள், அரிதான, சூடான மற்றும் வெளிச்சம் நிறைந்த புற ஊதா நட்சத்திரங்களை அதில் கண்டறிந்துள்ளனர்.
அவைகளின் உட்பரப்பு ஏறத்தாழ முழுவதும் வெளிவந்த நிலையில், மிகவும் சூடாக இருக்கும் இந்த நட்சத்திரங்கள், சூரியன் போன்ற விண்மீன் உருவாவதற்கான இறுதி கட்டங்களில் இருக்கின்றன. இது போன்ற வேகமாக உருவாகும் கட்டங்களில் அதிகளவில் விண்மீன்கள் இது வரை கண்டறியப்படாததால், இவற்றின் முடிவு எப்படி இருக்கும் என்பது தெரியவில்லை. இதனால், இவற்றின் மீதான ஆய்வு முக்கியத்துவம் பெறுகிறது.
இந்திய வானியற்பியல் நிறுவனத்தின் விஞ்ஞானிகளான தீப்தி எஸ் பிரபு, அன்னப்பூரணி சுப்பிரமணியம் மற்றும் சினேகலதா சாஹு ஆகியோர் புற ஊதா படப்பதிவு தொலைநோக்கியின் தரவுகளை, ஸ்பேஸ் தொலைநோக்கி, காயா தொலைநோக்கி மற்றும் தரையில் இருந்து செய்யப்பட்ட ஒளியியல் ஆய்வு போன்ற இதர ஆராய்ச்சிகளின் கண்டறிதல்களோடு ஒன்றிணைத்துள்ளனர். உருண்டையான தொகுப்பில் வெளிச்சம் மிகுந்த சுமார் 34 விண்மீன்கள் இருப்பது கண்டறியப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1690854
மத்திய அமைச்சரவை
முறைப்படுத்தப்படாத நிதிவைப்புத் திட்டங்களைத் தடை செய்வதற்கான அவசரச் சட்டம் 2019-ஐ பிறப்பிப்பதற்கு அமைச்சரவை ஒப்புதல் அளித்துள்ளது
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் முறைப்படுத்தப்படாத நிதிவைப்புத் திட்டங்களைத் தடை செய்வதற்கான அவசரச் சட்டம் 2019-ஐ பிறப்பிப்பதற்கு ஒப்புதல் அளிக்கப்பட்டது.
பயன்கள்:
சட்டவிரோதமாக நிதி வைப்பை உருவாக்கி முறையாக திருப்பித் தராதவர்களுக்கு தண்டனை வழங்குவதற்கு போதிய அம்சங்களைக் கொண்டதாக இந்த அவசரச் சட்டம் இருக்கும். முறைப்படுத்தப்படாமல் நிதிவைப்புத் திட்டங்களுக்கு ஒட்டுமொத்தமாகத் தடை செய்யவும் இது வழிவகுக்கிறது. ஒழுங்குமுறை விதிகளில் உள்ள இடைவெளிகளையும், கறாரான நிர்வாக நடவடிக்கையில் உள்ள குறைபாடுகளையும், பயன்படுத்திக் கொண்டு ஏழைகள் மற்றும் எளிதில் ஏமாறும் மக்களின் கடும் உழைப்பால் ஈட்டப்பட்ட நிதியை பேராசைக்காரர்கள், சட்டவிரோத வைப்புத் தொகையாக்கி பறித்துக் கொள்வதை உடனடியாகத் தடுப்பதற்கு இந்த அவசரச் சட்டம் முன்மொழியப்பட்டுள்ளது.
-----
(Visitor Counter : 91
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 1,593 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 18,009 பேர் கொவிட் தொற்றால் பாதிக்கப்பட்டுள்ளனர். இது 0.04 சதவீதமாகும்.
தொற்றிலிருந்து மீண்டவர்களின் விகிதம் 98.77 சதவீதம்.
கடந்த 24 மணி நேரத்தில் 3,167 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,44,28,417 பேர்.
கடந்த 24 மணி நேரத்தில் 1,580 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 1.23% வாராந்திர பாதிப்பு விகிதம் 1.49% இதுவரை மொத்தம் 92.83 கோடி பரிசோதனைகள் நடத்தப்பட்டுள்ளன. கடந்த 24 மணி நேரத்தில் 1,28,764 பரிசோதனைகள் நடத்தப்பட்டுள்ளன.
பாதுகாப்பு அமைச்சகம்
இந்திய சீன படை தளபதிகளுக்கிடையேயான 14-வது சுற்று பேச்சுவார்த்தை குறித்த கூட்டு செய்திக்குறிப்பு
இந்திய சீன படை தளபதிகளுக்கிடையேயான 14-வது சுற்று பேச்சுவார்த்தை சீனப் பகுதியில் உள்ள சுஷுல்-மோல்டோ எல்லை சந்திப்புப் புள்ளியில் நடைபெற்றது.
இருதரப்பு பாதுகாப்பு மற்றும் வெளியுறவுத் துறைகளின் பிரதிநிதிகள் இந்தக் கூட்டத்தில் கலந்து கொண்டனர். மேற்கு பகுதியில் எல்லை கட்டுப்பாட்டு கோட்டை  சார்ந்த சிக்கல்களைத் தீர்ப்பதற்கு இரு தரப்பும் வெளிப்படையான மற்றும் ஆழமான கருத்துகளைப் பரிமாறிக் கொண்டன.
அரசு தலைவர்களின் வழிகாட்டுதலைப் பின்பற்றி, மீதமுள்ள பிரச்சினைகளுக்கு விரைவில் தீர்வு காண வேண்டும் என்று இருதரப்பும் ஒப்புக்கொண்டன. மேற்கு பகுதி எல்லை கோட்டை ஓட்டி அமைதி மற்றும் நல்லிணக்கத்தை மீட்டெடுப்பதற்கும் இருதரப்பு உறவுகளில் முன்னேற்றத்தை ஏற்படுத்துவதற்கும் இது உதவும் என்று குறிப்பிடப்பட்டது.
முந்தைய முடிவுகளை ஒருங்கிணைக்கவும், குளிர்காலம் உள்ளிட்ட பருவங்களில் மேற்கு பகுதியில் பாதுகாப்பு மற்றும் நிலைத்தன்மையைப் பராமரிக்க பயனுள்ள முயற்சிகளை எடுக்கவும் இருதரப்பும் ஒப்புக்கொண்டன. நெருங்கிய தொடர்பில் இருக்கவும், ராணுவ மற்றும் ராஜாங்க வழிகள் மூலம் உரையாடலைப் பேணவும், மீதமுள்ள பிரச்சினைகளுக்கு பரஸ்பரம் ஏற்றுக்கொள்ளக்கூடிய தீர்வை விரைவில் உருவாக்கவும் இரு தரப்பினரும் ஒப்புக்கொண்டனர்.
இது தொடர்பாக தளபதிகளின் அடுத்த கட்டப் பேச்சுவார்த்தையை விரைவில் நடத்துவது என்றும் ஒப்புக் கொள்ளப்பட்டது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1789701
உள்துறை அமைச்சகம்
ஜம்மு காஷ்மீர் பாதுகாப்பு நிலவரம் குறித்து மத்திய உள்துறை அமைச்சர் திரு அமித்ஷா ஆய்வு
ஜம்மு காஷ்மீர் பாதுகாப்பு நிலவரம் குறித்து, துணை நிலை ஆளுநர் திரு மனோஜ் சின்ஹா மற்றும் மூத்த அதிகாரிகளுடன் மத்திய உள்துறை அமைச்சர் திரு. அமித்ஷா இன்று ஆலோசனை நடத்தினார்.
காஷ்மீரில் கடந்த 2018ம் ஆண்டு, 417-ஆக இருந்த தீவிரவாத சம்பவங்களின் எண்ணிக்கை, 2021ம் ஆண்டில் 229-ஆக குறைந்துள்ளதையும், 2018ம் ஆண்டில் 91 ஆக இருந்த வீரர்களின் பலி எண்ணிக்கை, 2021ம் ஆண்டில் 42 ஆக குறைந்துள்ளதையும் மத்திய உள்துறை அமைச்சர் பாராட்டினார்.
தீவிரவாதிகளுக்கு எதிராக கடும் நடவடிக்கை எடுக்க வேண்டும் எனவும், காஷ்மீர் புகலிடமாகவும், நிதி உதவி பெறும் இடமாகவும் இருக்கக் கூடாது எனவும் அவர் தெரிவித்தார். தீவிரவாதத் தேடுதல் நடவடிக்கைகளைப் பாதுகாப்புப் படையினரும், போலீசாரும் ஒருங்கிணைந்து மேற்கொள்ள வேண்டும் என்றும், சிறையில் தீவிரவாதிகளின் செயல்பாடுகளை கண்காணிக்க வேண்டும் எனவும் அவர் உத்தரவிட்டார். போதைப் பொருள் கடத்தலைத் தடுக்க, போதைப் பொருள் தடுப்புப் பிரிவை மேலும் வலுப்படுத்த வேண்டும் எனவும் உள்துறை அமைச்சர் உத்தரவிட்டார்.
எல்லையில் தீவிரவாத ஊடுருவல் சம்பவம் நடைபெறாததை உறுதி செய்யுவும், பிரதமரின் தொலைநோக்கான அமைதியான மற்றும் செழிப்பான் ஜம்மு காஷ்மீரை அடையவும் எல்லையில் பாதுகாப்பை வலுப்படுத்த வேண்டும் என திரு அமித்ஷா கூறினார்.